

Pula, 3. lipnja 2014.

**SVIM MEDIJIMA**

**Priopćenje:**

**Sudionici projekta Comenius na prijemu u Komunalnoj palači**

Danas su u prostorijama Komunalne palače zamjenica gradonačelnika Grada Pule Elena Puh Belci i pročelnica UO za društvene djelatnosti Elvira Krizmanić Marjanović, primile sudionike projekta Comenius Multilateralna partnerstva 2012–2014., koji borave u Puli povodom završnice ovog dvogodišnjeg projekta. U sklopu ovog projekta realizirana je značajna suradnja između Njemačke, Poljske, Češke, Luksemburga i Hrvatske pod nazivom "Sport bez granica".

Ravnateljica Škole za odgoj i obrazovanje Pula Gordana Hosni Hrvatin iskoristila je priliku da se zahvali Gradu Puli na značajnoj podršci koju je pružio realizaciji ovog projekta. „Tijekom petodnevnog druženja obići ćemo brojne znamenitosti našeg grada i okolice, baviti se različitim sportskim aktivnostima i družiti se s poznatim sportašima. Također, nadamo se da ćemo naše partnerstvo nastaviti i sljedećih godina kroz novi Erasmus + projekt“, nadodala je.

Zamjenica gradonačelnika dodala je kako Grad Pula ponosno nosi statuse „Grad prijatelj djece“ i „Zdravi grad“ te kako uvijek podupire projekte i susrete poput ovog današnjeg. Zahvalila se ravnateljici Hosni Hrvatin na uloženom trudu i nadodala kako vjeruje da će svi učenici i njihovi nastavnici pronaći puno zanimljivih sadržaja u našem tritisućljetnom gradu. Pročelnica Krizmanić Marjanović zaželjela je gostima ugodan boravak u Puli naglasivši i kako njen Odjel uvelike podržava projekte ovakvog tipa.

Prisutnima se u ime gostujućih škola obratila i predstavnica ustanove iz Njemačke koja se zahvalila na gostoprimstvu i srdačnom prijemu. Istaknula je kako su ljepote ovog projekta to što svi učesnici imaju prilike upoznati različite kulture, ljude, jezike i mentalitet.

Osim pulske Škole za odgoj i obrazovanje u njemu sudjeluju i posebne odgojno-obrazovne ustanove iz Njemačke (Levana Schule iz Schwaicha i Foerderzentrum J.H. Pestalozzi iz Rudolstadta), Luksemburga ([Centre d'éducation différenciée iz Echternach](https://www.google.hr/url?sa=t&rct=j&q=&esrc=s&source=web&cd=1&cad=rja&uact=8&ved=0CC8QFjAA&url=http%3A%2F%2Fwww.etat.lu%2Fannuaire%2F%3FidMin%3D1068&ei=2FiIU6W7A62M7AbuxgE&usg=AFQjCNHxDSp-tGQRkL59HjjOS-anUPmbHg&sig2=SbsznBeLgg1Z47u9Ds4rmQ)a), Poljske (Specjalny Osrodek Szkolno Wychowawczy iz Lesnice) i Češke (Zakladni škola iz Stribra).

S poštovanjem,

Grad Pula

Odsjek za informiranje